PB – utkast

Mari Myking

I Virginia Woolfs erindringer, er det særlig to aspekter ved tilværelsen som forblir bevart i minnet selv etter flere år: det ekstraordinære. Samtaler, hverdagens gjøremål og fortidens verdensanskuelse forvitrer derimot eller blandes sammen med det senere intellektet eller den senere verdensanskuelsen. Barndommens Kensington Gardens er borte[[1]](#footnote-1) - erstattet av ungdommens Kensington Gardens, den voksnes Kensington Gardens, eller snarere blitt summen av hverdagslige vandreturer i de samme omgivelsene gjennom et helt liv. Det hverdagslige forblir derfor dunkelt og vanskelig å gripe, ikke-væren[[2]](#footnote-2) kaller Woolf det, den delen av livet som består av frokostspising, små samtaler med ektefelle eller foreldre - alle alminnelige gjøremål som gjentar seg. «En stor del af hver dag leves ikke bevidst»[[3]](#footnote-3). Og den delen av livet som leves «ubevisst», eller mer presist - uten å bli reflektert over, kan heller ikke bevares i erindringen, for Woolf, slik det ekstraordinære kan. Det rystende og uvante kan derfor lettere skilles ut som enkeltstående minner.

Men også disse minnene forblir fragmentert, gjerne vage – det er ofte snakk om en spesiell sanselig opplevelse: lyset gjennom vinduet på toget fra St Ives, kjolestoffet til moren og reisens sitrende forventing – tilsynelatende like hverdagslig som spaserturer i Kensington Gardens - men fordi disse minnene er knyttet til en spesiell forventning, eller spenning, blir de værende der andre minner går tapt. Det sanselige er også gjerne knyttet opp til spesielle følelser, eller tanker, slik som Woolfs erindringer over en hvordan hun, midt i en barnlig slåsskamp med broren i hagen på St Ives, får en innsikt i voldens meningsløse natur: «hvorfor gøre et andet menneske fortræd?»[[4]](#footnote-4) Hun slår derfor ikke broren, men blir selv slått ned.

Ekstraordinære øyeblikk blir følgelig preservert nærmest i sin helhet, det sanselige og emosjonelle fryses fast i minnet som et levende minne, og det er gjennom disse minnene erindringene kan nedskrives. I dette ligger således også erindringens problem: det er ikke den vanlige tilværelsen som bevares for oss, men den følelsen som inntreffer når tilværelsen utvider seg selv. Det kan handle om et sjokk, en spesiell glede, en ulykke, sorg.

Nåets rolle for hvordan fortiden oppleves, er også sentral.

I mitt masterarbeid vil jeg, med utgangspunkt i Woolfs uferdige memoarer, undersøke hvilken rolle glemsel og minne virker om hverandre i hukommelsen, og hvordan de kan uttrykkes i litterær form.

Forskningstradisjonen

Litteraturen som er skrevet om Virginia Woolfs forfatterskap konsentrerer seg i høy grad om hennes romaner, om den da ikke er biografisk, hvilket også er en omfattende katalog. De mindre memoar-tekstene kommer i skyggen av romanene hva litterær forskning angår, og blir gjerne snarere brukt i biografisk øyemed, eller for å avdekke biografiske elementer i romanene – *To the Lighthouse* og *Sketch of the Past*, er tekster med åpenbare likhetstrekk hva tematikk, persongalleri og sted angår. Når det gjelder minne-tematikken synes memoar-tekstene å spille en større rolle, og blir behandlet blant annet av Gabrielle McIntire i *Modernism, Memory, and Desire : T.S. Eliot and Virginia Woolf* (2008). Den generelle tendensen synes likevel å være at memoartekstene, kanskje på grunn av at mange er ufullførte, heller henvist til, enn brukt som primærtekst i forskningen. Howard Harper trekker for eksempel paralleller mellom lyden av bølger i *The Waves* og Woolfs eget minne av den samme lyden i memoarene[[5]](#footnote-5) i *Between Language and Silence – The Novels of Virginia Woolf* (1982), hvilket er et talende eksempel på hvordan disse tekstene blir brukt. Hvorvidt elementer i Woolfs romaner er biografiske eller ikke, er ikke en problemstilling jeg ønsker å befatte meg med, men hvordan en lignende opplevelse ulikt blir beskrevet i henholdsvis roman og memoarform, synes jeg er interessant.

Hvordan farges det samme minnet av språket det er forfattet i, fortellerposisjon osv. Noen komparative elementer kan bli aktuelt, særlig siden formen synes å ha blitt neglisjert på bekostning av innholdet i Woolfs memoarer.

1. Woolf, Virginia, «Et rid saf fortiden», s.26 [↑](#footnote-ref-1)
2. Ibid., s.15 [↑](#footnote-ref-2)
3. Ibid, s.15 [↑](#footnote-ref-3)
4. Ibid, s.15 [↑](#footnote-ref-4)
5. Harper, *Between Language and Silence – The Novels of Virginia Woolf,* s. 214 [↑](#footnote-ref-5)